APSTIPRINĀTS

Ar Tieslietu padomes

2020. gada 30. marta lēmumu Nr. 16

saskaņā ar Prokuratūras likuma

38. panta otro un ceturto daļu

**Ģenerālprokurora amata kandidātu konkursa, vērtēšanas kritēriju un kārtības nolikums**

1. **Vispārīgie jautājumi**
2. Nolikums nosaka ģenerālprokurora amata kandidātu konkursa kārtību, kā arī vērtēšanas kritērijus.
3. Ģenerālprokurora amata kandidātu konkursa organizēšanu un atlasi nodrošina Tieslietu padomes sekretariāts (turpmāk – sekretariāts).
4. Informācijas statuss par pretendentiem tiek noteikts saskaņā ar Informācijas atklātības likumu. Tiesības iepazīties ar informāciju par pretendentu novērtēšanas procesu pēc lēmuma pieņemšanas par kandidāta iecelšanu amatā piešķir Tieslietu padomes priekšsēdētājs ar rakstisku atļauju, ievērojot Informācijas atklātības likumā noteikto kārtību.
5. **Pieteikumu iesniegšana**
6. Konkursu uz vakantu ģenerālprokurora amatu izsludina oficiālajā izdevumā „Latvijas Vēstnesis” un Augstākās tiesas mājaslapā (tīmekļa vietnē www.at.gov.lv, sadaļā „Tieslietu padome”), norādot ģenerālprokurora amata kandidātam izvirzītās prasības, iesniedzamos dokumentus, pieteikšanās termiņu un vietu. Pieteikumu iesniegšanas termiņš – 15 darbdienas.
7. Konkursu izsludina ne vēlāk kā 6 mēnešus pirms ģenerālprokurora pilnvaru termiņa beigām vai ja attiecīgā amata vieta kļuvusi vakanta pirms ģenerālprokurora pilnvaru termiņa beigām, – 5 darbdienu laikā no dienas, kad attiecīgā amata vieta kļuvusi vakanta.
8. Pretendentam jāiesniedz šādi dokumenti:
   1. motivēta pieteikuma vēstule, apliecinot atbilstību Prokuratūras likumā ietvertajām prasībām;
   2. prokuratūras darbības attīstības koncepcija (turpmāk – attīstības koncepcija), kurā pretendents izklāsta savu viedokli par prokuratūras turpmāko darbību un attīstību, stratēģiskiem mērķiem, Latvijas Republikas Prokuratūras starptautisko integrāciju un sadarbību. Ja pretendents piesakās uz atkārtotu termiņu šajā amatā, koncepcijā iekļaujams iepriekšējā pilnvaru termiņā paveiktā izvērtējums;
   3. dzīves gājuma apraksts (Europass CV standarta forma);
   4. izglītību un darba pieredzi juridiskajā specialitātē apliecinoši dokumenti;
   5. pretendenta pašrocīgi aizpildīta aptaujas lapa saskaņā ar Ministru kabineta 2004. gada 6. janvāra noteikumu Nr. 21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” 2. pielikumu. Aptaujas lapu ievieto slēgtā aploksnē un iesniedz personīgi, uz aploksnes norādot „Aptaujas lapa”.
9. Pieteikums un dokumenti nosūtāmi vai iesniedzami personīgi Tieslietu padomes sekretariātam.
10. **Vērtēšanas kritēriji**
11. Pēc pieteikuma saņemšanas sekretariāts pārbauda katra pretendenta atbilstību Prokuratūras likuma 36. pantā izvirzītajām prasībām.
12. Par katru pretendentu, kurš atbilst Prokuratūras likuma 36. pantā izvirzītajām prasībām, Satversmes aizsardzības birojam tiek pieprasīts atzinums par atbilstību likumā „Par valsts noslēpumu” noteiktajām prasībām speciālās atļaujas saņemšanai pieejai valsts noslēpumam (turpmāk – atzinums).
13. Pretendenti, kuri neatbilst Prokuratūras likuma 36. pantā izvirzītajām prasībām vai kuri nav saņēmuši pozitīvu atzinumu, turpmāk konkursā nepiedalās.
14. Pretendentu, kas saņēmuši pozitīvu atzinumu, iesniegtās attīstības koncepcijas tiek publicētas portālā „Latvijas Vēstnesis” un Augstākās tiesas mājaslapā (tīmekļa vietnē [www.at.gov.lv](http://www.at.gov.lv), sadaļā „Tieslietu padome”), un viņi tiek aicināti uz Tieslietu padomes sēdi.
15. Pretendentu uzklausīšana notiek atklāti. Apspriede un balsojums notiek slēgti.
16. Vērtējot pretendenta piemērotību amatam, Tieslietu padome ņem vērā:
    1. darba pieredzi un izglītību;
    2. darba organizācijas un vadības prasmes;
    3. viedokli par prokuratūras turpmāko darbību un attīstību, stratēģiskiem mērķiem, Latvijas Republikas Prokuratūras starptautisko integrāciju un sadarbību;
    4. reputāciju;
    5. darbību zinātniskajā vai akadēmiskajā jomā;
    6. svešvalodu (angļu, franču vai vācu valodas) prasmes;
    7. aktivitātes profesionālās kvalifikācijas celšanai;
    8. citas aktivitātes (semināru vadīšana, publikācijas, dalība normatīvo aktu izstrādes darba grupās u.c.).
17. **Lēmuma pieņemšana**
18. Lēmumu par piemērotāko kandidātu Tieslietu padome pieņem, balsojot par katru pretendentu atsevišķi. Ģenerālprokurora amatam tiek virzīts kandidāts, par kuru nobalsojusi vairāk kā puse no likumā noteiktā Tieslietu padomes locekļu kopskaita (8 balsis).
19. Tieslietu padome izsludina jaunu konkursu uz ģenerālprokurora amatu, ja:
    1. neviens no pretendentiem nav saņēmis pozitīvu Satversmes aizsardzības biroja atzinumu;
    2. Tieslietu padome nevienu no pretendentiem nav atzinusi par piemērotu ģenerālprokurora amatam;
    3. Saeima noraidījusi Tieslietu padomes virzīto kandidātu.